Un tânăr de 28 de ani a murit, duminică seară, după ce a căzut în gol patru metri de pe un zid al Cetăţii Devei, în timp ce încerca să facă o fotografie într-o zonă interzisă publicului.

Purtătorul de cuvânt al Inspectoratului de Poliţie al judeţului Hunedoara, Bogdan Niţu, a declarat pentru News.ro că un tânăr a murit la Cetatea Devei încercând să se fotografieze.

”Un tânăr de 28 de ani din Deva care a încercat să îşi facă o fotografie într-o zonă interzisă publicului, la Cetatea Devei, a alunecat şi a căzut patru metri în gol şi a murit. Se pare că acesta era însoţit de o persoană în momentul accidentului”, a spus Bogdan Niţu.

Poliţiştii investighează cazul pentru a stabili circumstanţele producerii incidentului, deşi din primele date reiese că a fost vorba despre un accident.

Cetatea Devei se află în administrarea Primăriei şi a fost redeschisă publicului anul trecut, după un amplu proces de restaurare.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.